Bermeoko �ittoginak� Izaroraino iristen direla irudikatu zuten berriz - GARA\nUztailaren 22a egun berezia da Bermeo eta Elantxoberentzat. Atzo, urtero bezala, Bermeoko alkateak Izaro uhartea eurena dela berretsi zuen, teila itsasora botata. Itsas eta jai giroak, urdin koloreak eta aldarrikapenak bat egin zuten kostaldeko eguerdi eguzkitsuan.\nBermeora heldu bezain laster, itsas giroa, jai giroa eta Euskal Herria normaltasunik gabeko herria dela ikus zitekeen. Bestela, nola azaldu Madalen jaiak ezagutzera etorritako atzerritar bati, 1.400 boto izanda udalean zinegotzirik ez izatea. Ezker abertzaleko hautetsi eta militanteek horixe bera salatu zuten udal taldeak portura bidean eginiko erromesaldian.\nGoizeko 12.00etan zen hitzordua Ortube Bermio itsasontzian. Ordu horretan hartu baitzuen, beste urte batez, Elantxoberako bidea. Kasu honetan berrikuntza nabarmena zegoen, Bermeok alkate berria baitu. Izan ere, hainbat urteren ondoren, Juan Carlos Goienetxeak kargua utzi eta Xabier Legarreta jeltzaleak hartu du bere tokia. Itsasontzian geundela, GARAri eginiko adierazpenetan, Legarretak teila uretara botatzea «emozio eta ilusio handiekin» hartzen zuela nabarmendu zuen. Hala ere, egoerak «ardura» handia eskatzen ziola aitortu zuen.\nBermeotik abiatu eta ordu erdi ingurura, eta kultura zein kirol zinegotziek Izaro gainean Bermeoko bandera eta ikurrina ipini ostean, Legarretak teila botatzeko ardura hartu zuen. Bere aldamenean Gasteizko parlamentuko presidentea, Izaskun Bilbao, eta EAE-ANVko zinegotziak euren karguak eskatuz. Azkenik, eta inguruan zeuden tankera guztietako ontziak aldendu ondoren, teila uretara joan zen. Jaurtiketa sinboliko horrekin, Bermeoko alkateak bere herriko «ittoginak» noraino heltzen diren irudikatzen du.\nMemento horretatik aurrera poztasunak eztanda egin zuen, baita suziri batek baino gehiagok, Ortube Bermio itsasontzian. Bertan zeudenek, gainera, ardoa, txakolia eta hegaluzea dastatzeko aukera izan zuten.\nGainera, algarak gora egin zuen, irrati bidez Plentziako estropada entzuten ari zirenek Bou Bizkaiaren garaipenaren berri ematerakoan. Egunak jada erabateko urdin kolorea distiratsua hartu zuen, itsasoarena, kasik partaide guztiek zeramaten arrantzale erako alkondara zein gonena eta Urdaibaiko traineruarena.\nLagako hondartza pasatu ondoren, Elantxobeko kaia begi-bistan zegoen. Lehorreratzea hurbil zen.\nApurka-apurka Ortube Bermion geundenak, motordun txalupa baten laguntzarekin, Elantxobeko kaira ailegatzen joan ginen. Bertan, hainbat ontzik eta euskal preso politikoak euskal herrira ekartzea eskatzen zuen elkarretaratze batek agurtu gintuen. Hala ere, denok ez genuen ongi etorri bera topatu. Izan ere, Bermeoko, Mundakako eta Elantxobeko alkateek, euren Udalbatzek zein Izaskun Bilbaok txistuak eta «lapurrak» bezalako oihuak entzun behar izan zituzten. Aldi berean, Elantxobeko alkate Amaia Eigurenek, Xabier Legarretari makila eman zion.\nLehorrean ez zen jende pilaketarik sumatzen. Guztiz kontrakoa, kasik ez zegoen inor. Iaz suertatu bezala, herriraino autoz sartzeko zailtasunak, kontrolek eta txosnarik ez egoteak, jende asko uxatu zuen. Hala ere, elantxobetar askok zioen moduan: «Horrela hobeto». Denon gogoan baitaude Madalen jaiak «kalimotxoaren festa» izenez saltzen zireneko urteak. Hala ere, aurrekoan gertatu bezala, lagun koadrila bat baino gehiago Ibarrangelutik Elantxobera doan bidean geratuta zeuden, euren festa `partikularra' egiten.\nElantxobek ezaugarri berezi bat badu eta hori herriak dituen aldapa pikoak dira. Bertan, batek baino gehiagok uste izan zuen azken hauspoaren atarian zegoela. Frantziako Tourreko etapa baten moduan, indar gutxien zutenak, ahulenak tropelaren atzealdean gelditzen joan ziren. Azkenik, guztiek Elantxobeko frontoian zegoen helmuga aurkitu zuten. Bertan, dantzariek giroa are gehiago berotu ondoren, nahi zuen oro irten zen dantzatzera bazkaltzera joan aurretik.\nArratsaldean, beste herri batek, Mundakak, izan zuen Madalen jaietako giroaz gozatzeko aukera. Gogoratu beharra dago, kondairak esaten duenaren arabera, Izaro uhartea lortzeko Bermeok eta Elantxobek eginiko estropadan Mundaka epaile izan zela. Beraz, Mundaka ere jaiaren parte da. Mundakako kaleetatik pasatu ostean, eta festan bete-betean sartuta utzi ondoren, Bermeorako itzulera 19.30ak aldera egin zuten. Orduan, Bermeotarrak fanfarreak, aurreskuei eta Lamera parkeraino joan zen kalejirari bide eman zion.\nGauean Bermeora gerturatu zirenek, Zahil eta Kerobia musika taldeen musikaz gozatzeko aukera izan zuten.


Txikipedia:Euri azido - Wikipedia, entziklopedia askea.\nEuri azidoari buruzko eskema.\nEuri azidoa euria da, baina ura beharrean azido sulfurikoa eta azido nitrikoa erortzen dira hodeietatik. Euri azidoak kalte handiak eragiten ditu ingurumenean: errekak, ibaiak eta aintzirak kutsatzen ditu, eta arrainak eta bertan bizi diren beste organismo batzuk hil ditzake; gainera, euri azidoak zenbait kalteak eragiten ditu landareetan ere, zuhaitzak eta nekazaritzako laboreak barne. Bestalde, euri azidoak eraikinen gainazalak eta beste egitura batzuk ere hondatzen ditu, aterpean ez dauden estatuak eta monumentuak, adibidez.\nJoan den mendeko azken hamarkadan hasi zen ikusten nolako eragin kaltegarria zeukan euri azidoak naturan. Gainera, kalte horiek ez dira gertatzen kutsadura sortzen duten herrialdeetan bakarrik; haizeek mundu osora zabaltzen dute kutsadura hori, bai eta haren ondorioak ere.\nHerrialde askoren artean eztabaida ugari egon arren, oraindik ez dago irtenbide argirik arazoari aurre egiteko. Arrazoi nagusia da garestia dela kutsadura kontrolatzea. Hala ere, euri azidoak ingurumenean etengabeko kaltea eragiten duenez, mundu guztiak ulertu beharko luke ingurumen-kostuak handiagoak direla.\nZergatik sortzen da euri azidoa?Aldatu\nFabrikek, zentral elektrikoek eta ibilgailuek atmosferara botatzen dituzten gasen ondorioz. Aipatutako hiru horiek nitrogeno oxidoa eta sufre dioxidoa botatzen dituzte airera, eta, gas horiek ur-lurrunarekin elkartzean, azido sulfurikoa eta azido nitrikoak sortzen dira hodeietan, eta euria egitean lurrera erortzen dira. Esan bezala, euri azidoa oso kaltegarria da ingurumenerako eta izaki bizidunentzat.\nAzken aldaketa 19 otsaila 2021(e)an, 14:20(e)tan\nOrriaren azken aldaketa: 19 otsaila 2021, 14:20.


Nafarroak birziklatzeko deia egin die herritarrei, "Métele un gol a la fracción resto… gana con la orgánica" lelopean\nNafarroak birziklatzeko deia egin die herritarrei, "Sartu gol bat gainerakoen frakzioari... Irabazi organikoarekin" lelopean\nBernardo Ciriza kontseilariak ekimen berri bat aurkeztu du Tafallan, eta 92 herri lehiatuko dira materia organiko gehien eta onena birziklatzeko\ncamera_alt Ciriza kontseilaria; Jesús Arrizubieta, Tafallako alkatea; Jesús María Rodríguez, Toki Administrazio eta Despopulazioko zuzendari nagusia; Fernando Mendoza, NILSAko kudetzailea; eta Nafarroako zaborren mankomunitateetako odezkariak aurkezpena egin den futbol zelaian. Deskargatu irudia collections Irudi galeria\nNafarroako Gobernuak eta Hondakinen Partzuergoak birziklatzeko deia egin diete herritarrei, "Sartu gol bat gainerakoen frakzioari... Irabazi organikoarekin" lelopean. Guztira 92 udalerri lehiatuko dira bi hilabetez biohondakin gehien eta onenak birziklatzeko.\n‘Nafarroako Organi-kopa’ bezala bataiatutako Ekimen “berritzaile” honen helburua da materia organikoaren gaikako bilketa eta birziklapena sustatzea eta hobetzea; datorren maiatzaren 3tik uztailaren 3ra bitartean ospatuko da.\nTxapelketak hondakinen mankomunitate parte hartzaile bakoitzeko udalerri garaileak sarituko ditu, biztanle bakoitzeko birziklatutako materia organikoaren babez bestekoa edo bildutakoaren kalitatea kontuan hartuta. Udalerri hauen sariak birziklatutako hondakinekin elaboratutako hiri-altzariak izango dira, horrela ekonomia zirkularraren prozesua osatzeko bidea emanez.\nLurralde Kohesioko kontseilaria eta Hondakinen Partzuergoko presidentea den Bernardo Ciriza partaide izan da gaur goizean Tafallako futbol-zelaian ospatu den proiektu honen aurkezpenean. Cirizak txalotu egin du Nafarroako Hondakin Planak (NHP) 2027. urterako hartutako konpromisoa, zeinek sortutako materia organiko guztiaren % 70a bereiztea suposatzen duen; gaur egun, Nafarroan batez bestekoa % 33ra heltzen da.\n“Organi-kopa txapelketaren barne daude, beraz, partaide ugari, galtzailerik gabe eta garaile bakarra: gure ingurumena. Torneo honetan joko garbia nagusitzen da, izan ere, zuzenean zabortegira bidaltzen ditugun hondakinak murriztea eta gure materia organikoa konposta edo biogasa bezalako produktu berriak sortzeko aprobetxatzea ahalbidetzen du”, azpimarratu du kontseilariak, zeinekin batera etorri diren, Tafallako zelaira, Jesus Arrizubieta udalerriko alkatea; Jesus Mª Rodriguez Tokiko Administrazio eta Despopulatze arloko zuzendari orokorra; Fernando Mendoza NILSA-ko gerentea; baita Nafarroako hondakinen mankomunitate ezberdinetako ordezkariak ere.\nAurkezpenean zehar, mankomunitate ezberdinek materia organikoaren bilketarekiko bere konpromisoa erakutsi dute modu sinbolikoan zenbait penaltiren jaurtiketa eginez. Kontainer batzuekin eratutako ate baten aurrean eta “Sartu gol bat gainerakoen frakzioari… Irabazi organikoarekin” lelopean, ordezkari bakoitzak bere argudioak eta alegatuak adierazi ahal izan ditu, bio-hondakinen birziklapenerako ekarpena egin nahian.\nLehenengo edizio honetan guztira 92 udalerri dira partaide eta banatuta daude hondakinak kudeatzeko dagozkien eremuetako 11 erakunde arduradunen artean: Goi Araxes, Bidausi, Bortziriak, Irati, Mairaga, Mendialdea, Montejurra, Sakana, Goi Erribera eta Izarbeibarreko mankomunitateak eta Baztango Udala.\nPlastiko eta kapsulen 300.000 kilo baino gehiago sariak prestatzeko\nTxapelketaren funtzionamenduari dagokionez, lehenengo Organi-kopako 11 erakunde partaideak euren jarduketa-eremuetan eskura dauden bilketa sistema ezberdinen bitartez jasotako hondakin organikoa pisatzeaz eta ebaluatzeaz arduratuko dira. Erakunde bakoitzak bere berezitasun propioak izango ditu partaidetza, hondakinaren bilketa eta pisaketari dagokienez, datuak jendeari ezagutzera emateko ardura bere gain hartuz.\nKanpaina honetan zehar biztanle bakoitzak bildutako kiloen batez besteko kopurua ezagutuko da. Datu hau izango da, hondakinen bereizketa zuzenarekin batera, mankomunitate bakoitzeko udalerri bati edo batzuei garaipena ematea ahalbidetuko duena.\nSariak, plastikoak edo gaika bildutako materialak (esaterako kafe-kapsulak) bezalako balorizazio zaileko hondakinetatik abiatuta elaboratutako hiri-altzariak izango dira. Bere elaboraziorako, Nafarroako mankomunitate ezberdinetatik datozen Culebrete-ko (Tutera) tratamendu instalazioan prozesatutako 300.000 kilo plastiko eta Izarbeibarreko Mankomunitatean jasotako 260.000 kafe-kapsula erabiliko dira. Material honekin elaboratuko diren ekipamenduak dira jardinerak, eserlekuak, kontainerrak, etab. zein udalerrirako eta herritarrentzako onura soziala dakarren proiektu iraunkor batera destinatuko diren.\nBio-hondakinak birziklatzeko sistema anitzak\nMateria organikoek edo bio-hondakinek, batez beste, etxean sortzen diren hondakin guztien % 50a osatzen dute. Besteren artean, janari hondakinak, fruten eta barazkien azalak, materia organikoaren aztarnak dituzten paperezko mahai-zapiak edo mahai-oihalak, kafe hondarrak edo lorategiko kimaketak dira. Horien bereizketa egokia funtsezkoa da bere aprobetxamendua errazteko, bai konpostaren eta bai biogasaren elaborazioan.\nNafarroan, gaur egun biztanleriaren % 83ak eskura ditu materia organikoaren bilketa edo tratamendu sistemak. NHP-ren helburua da urte honen amaierarako eskualde nafar guztietan gaikako eredu hau zabaltzea.\nMankomunitate bakoitzaren arabera, gaur egun hondakin organikoak bereizteko aukera ezberdinak eskaintzen dira: bosgarren kontainerra, etxeko konposta, komunitate mailako konposta, sortzaile handietarako bilketa pertsonalizatua, atez-ateko bilketa ostalaritzan edo etxeetan, etab.\nCiriza kontseilaria; Jesús Arrizubieta, Tafallako alkatea; Jesús María Rodríguez, Toki Administrazio eta Despopulazioko zuzendari nagusia; Fernando Mendoza, NILSAko kudetzailea; eta Nafarroako zaborren mankomunitateetako odezkariak aurkezpena egin den futbol zelaian.\nCiriza kontseilariak penaltia jaurti du zaborontziekin egindako atera.\nCiriza kontseilaria, hitza hartzerakoan, Óscar Rubio, Nafarroako Zaborren Partzuergoko arduradunarekin eta Jesús Arrizubieta, Tafallako alkatearekin.\nDownload Nafarroak birziklatzeko deia egin die herritarrei, "Sartu gol bat gainerakoen frakzioari... Irabazi organikoarekin" lelopean as PDF


"Eraldatzaileak diren politika guztiek dute aurreiritzien aurka borrokatzeko behar hori" - Getxo - Hiruka.eus\n"Eraldatzaileak diren politika guztiek dute aurreiritzien aurka borrokatzeko behar hori"\nAnder Zarraga 2021-05-18 12:08\nRomo Kultur Etxean proposamenaren aurkezpena egin zuten atzo. © IÑAKI URIBARRI\nBaldintzarik Gabeko Errenta Unibertsalaren aldeko Legegintzako Herri-Ekimena aurkezten ari dira EAEko hainbat kolektibo eta erakundetako kidek. Beraien helburua da eztabaida Eusko Legebiltzarrera eramatea eta gizartean oihartzuna egitea; horretarako, sinadura-bilketa abiaraziko dute hurrengo asteetan. Ekimen horri buruz gehiago jakiteko Iñaki Uribarri ekonomialariagaz egon gara; getxoztarra Errenta Basikoaren Sareko eta ESK sindikatuko kidea da, besteak beste.\nZertan oinarritzen zarete pertsona guztientzako errenta unibertsala eskatzeko?\n30 urte baino gehiago daramatzagu Diru-sarrerak Bermatzeko Errentagaz pobreziaren aurka borrokatzen, baina horrek ez du lortu arazoa konpontzea. 1989an, EAE aitzindaria izan zen horrelako tresna bat sortzen; hala ere, azken Pobreziaren eta Gizarte-ezberdintasunen Inkestak adierazi du pobrezia-indizean sartzen diren pertsonen % 34k ez duela DBErik jasotzen. Gainera, jasotzen dutenen erdiek aitortzen dute pobreak izaten jarraitzen dutela. Beraz, guretzat arazoa ez da kudeaketa, egitura edo ereduaren porrota baizik. Horrelako laguntzak ematen diren Europako herrialde guztietan dute arazo bera. Ezin daiteke pobreziaren aurka egin hainbat baldintza ezarriz txiroa nor den erabakita, baldin eta hasieratik ez baduzu errenta unibertsal bat ezartzen mundu guztia pobreziatik ateratzeko.\nZer ondorio ekarriko lizkioke gizarteari horrelako neurri batek?\nHainbat gauza berri lortuko ditugula uste dugu, honek paradigma berri bat zabaltzen duelako. Adibidez, oinarrizko errenta bat izateak ez zaitu enplegu baten menpe jartzen, eta, beraz, deusik balio ez duten lan prekarioak benetan kritika ditzakegu, eta, aldi beran, beste modu batera bizi. Emakumeek beraien eskubide eta askatasunaren alde borroka dezaten benetako palanka ere izango da, ez dutelako etxearen edo senarraren mendekotasun hori izango. Gainera, gizarte doiago bat eragingo luke, naturagaz adeitsuagoa eta ekologikoagoa, besteak beste. Uste dugu lehendabiziko eragina pobreziaren alorrean nabarituko litzatekeela, orokorrean jendearen bizitza hobetuko litzatekeelako.\n"Uste dugu lehendabiziko eragina pobreziaren alorrean nabarituko litzatekeela, orokorrean jendearen bizitza hobetuko litzatekeelako"\nAskok pentsatuko dute errenta horregaz jendeak lan egiteari utziko liokeela, denok alferrak bilakatuko ginatekeela; nola gezurtatu daiteke hori?\nEspainiako Errepublikan emakumeei bozkatzeko askatasuna eman zitzaienean bezala, Baldintzarik Gabeko Oinarrizko Errentagaz arazo bera daukagu. Garai hartan, sozialista eta ezkerreko hainbat pertsona emakumeen botoaren aurka egon ziren, apaizek eta senarrek agindutakoa bozkatuko zutelakoan, baina hori frogatzeko beharra zegoen; eta errentagaz berdina gertatzen da, frogatu arte ez dugu jakingo benetan eraginkorra izango den. Eraldatzaileak diren politika guztiek dute aurreiritzien aurka borrokatzeko behar hori. Jendeak aurreiritzia dauka lanik gabe ezin daitekeela bizi, hau printzipio judeo-kristaua da, baina DBE jasotzen duten pertsonen gehiengoak lana bilatzen du, eta 900 euroko sarrerak dituen pertsona batek lan duin bat bilatzeko aukera gehiago izango du. Gizakiak ez du berezko alferra izatea, jendeak lan duinagoak bilatuko lituzke, eta egin dituzten ikerketek ere frogatzen dute jendeak lan egiten jarraituko lukeela. Azkenean, gizartea zentzu guztietan hobetuko lukeen dinamika batean sartuko ginatekeela uste dugu.\nNola finantzatuko litzateke?\nZergen bitartez, Pertsona Fisikoen Errentaren gaineko Zergaren bitartez. Orain arte, hainbat eredu egin ditugu finantzaketa hori frogatzeko, eta ondorio nagusi bi atera ditugu: alde batetik, gezurtatu da horrek ekonomia hankaz gora jarriko lukeela, baieztatu genuelako Gipuzkoako BPGaren % 2agaz lurraldean Baldintzarik Gabeko Oinarrizko Errenta finantzatuko litzatekeela, eta horrek bai eragingo lukeela aberastasunaren benetako banaketa, finantzaketa hori diru gehien dutenen artetik aterako litzatekeelako, PFEZ bitartez; beste aldetik, ondorioztatu genuen finantzaketa horrek benetan aberastasunaren banaketa bultzatuko lukeela, DBEagaz lortzen ez dena. Azken finean ez da diru kontua, borondate kontua baizik.\nZer motatako Baldintzarik Gabeko Oinarrizko Errenta proposatzen duzue?\nGuk aurkeztuko dugun Legegintzako Herri-Ekimen horren edukian oinarrizko errenta basiko bat aurkezten dugu: baldintzarik gabea, indibiduala, unibertsala... Bere helburu nagusia da pobreziari aurre egitea, beraz, horretarako hornidura egokia dauka: 900 euro 18 urtetik gorako pertsona guztientzat, hortik behera 17 urtetik 15era % 50, eta 14tik behera horren % 30 izango litzateke.\n"Gure itxaropena da maiatzaren 22an edo 29an bilketagaz hasteko baimena izatea, eta horrek iraungo dituen lau hilabeteetan 10.000 sinadura eskuratu gura ditugu, gure proposamena Eusko Legebiltzarrera eramateko"\nZertan datza aurkezten ari zareten Legegintzako Herri-Ekimena?\nSei hilabete daramatzagu lanean Legegintzako Herri-Ekimen honegaz, eta momentu honetan oso egituratuta daukagu, egitura eta biltzar ezberdinakaz lurralde bakoitzerako; berbarako, Uribe Kostan antolamendu mailarik altuenetakoa lortu dugu. Orain, aurkeztu gura dugun legearen tramite politiko-juridikoa gainditu behar dugu, baina oraindik ez dugu hauteskunde-batzordearen baimena sinadura-bilketagaz hasteko. Gure itxaropena da maiatzaren 22an edo 29an bilketagaz hasteko baimena izatea, eta horrek iraungo dituen lau hilabeteetan 10.000 sinadura eskuratu gura ditugu, gure proposamena Eusko Legebiltzarrera eramateko. Hurrengo urratsa izango litzateke Legebiltzarrean erabakitzea lege moduan bozkatuko den ala ez; ohiko lege bat bezala bideratuko den erabakitzea, hain zuen ere. Izan daiteke gehiengo batek, adibidez EAJ, PSE eta PPk aurka bozkatzea, beraz, ez litzateke legea tramitatuko, baina hori kontraesan bat izango litzateke, hori bultzatu duen herri-subiranotasunak ez lukeelako ezertarako balioko. Hori da LHEakaz gertatzen dena. Laburbilduz, gure helburuak bi dira: alde batetik, Baldintzarik Gabeko Oinarrizko Errenta alderdi politikoen eztabaidaren ardatzean jartzea; eta bestetik, gizartean ere oihartzuna izatea, jendeak jakiteko tresna hau existitzen dela.\nBaldintzarik Gabeko Oinarrizko Errenta Unibertsalaren aldeko herri-ekimena aurkeztuko dute Romo Kultur Etxean\nErredakzioa 2021 mai 13 Getxo\nUribe Kostan lehen urratsak ematen ari den Baldintzarik Gabeko Oinarrizko Errentaren aldeko herri-ekimena, eta horren zehaztasunak azaltzeko, aurke...


Hego Afrikako bortxaketa zentzatzaileak gorroto krimentzat hartzeko kanpaina\nNdumie Funda aktibista hegoafrikarra, Lurmutur Hiriko behe-auzoetako neska homosexualak laguntzeko sortu Luleki Sizwe mugimenduaren fundatzailea , on lineko kanpaina bultzatu du Change.org izenekoa, Hego Afrikako agintariek ehunka lesbiana jasaten dituzten “bortxaketa zentzatzaileak” “gorroto krimentzat” har ditzaten. Plataformak 150.000 sinadura lortzea du helburu.\nHego Afrikak oso arautegi aurreratua du gutxieneko sexualen eskubideei dagokienez. Orientazio sexualean oinarritutako diskriminazioa ilegaltzat jo zuen munduko lehen herrialdea izan zen, sexu bereko ezkontzak legezko bihurtu dituen lehen herrialde afrikarra da, eta GLBT komunitateari eskubide berdinak, adopzioa eta zerbitzu militarra barne, bermatzeko munduko lehen errepublika. Alta, hiri handietako ghettoetan “bortxaketa zentzatzaileak” egiten dituzte oraindik. Horrela deitzen dira egiten dituztenen ustetan hori baita lesbianak bere “gaixotasuna” “sendatzeko” modua.\nLuleki Sizweren datuen arabera, astero, Lurmutur Hirian bakarrik, hamarretik gora lesbiana bortxatu edo laidotzen dituzte koadrilek. Egunero 150 emakume bortxatzen dituzte Hego Afrikan eta azken hamarkadan 31 lesbiana hil dituzte bere sexualitatea dela eta. Urtero 500 bat emakumek salatzen dute bortxaketa zentzatzailea. Iturri honek jakitera eman duenez oso kasu gutxi dira ebazten eta zigortzen.\n2000 urtean onartutako Hego Afrikako berdintasun legeak “gorroto krimentzat” jotzen ditu gutxiengo taldeetako kideen aurkakoak, identitate etniko, politiko, erlijioso, sozial edo sexualengatik, baina epai eta fiskalek ez dute larrigarri hau erabili nahi lesbianen aurkako erasoen prozesuetan eta justiziak beste edozein eraso sexualtzat hartzen dituzte.


Irekia Eusko Jaurlaritza - Gobierno Vasco :: Euskadi abangoardian mundu mailan organo-ematean\n2020an, Euskadin, 51,3 organo-emaile izan ziren milioi bat biztanleko, Covid-19aren zailtasunak gorabehera\nEmaile biziaren giltzurruneko transplantea % 30etik gora areagotu da, eta 2.600 pertsonari baino gehiagori transplantea egin zaie azken hamarkadan EAEn\nEuskadi, 2000. urtetik, milioi bat biztanleko 40 emaileren tasa gainditu egiten du; halakorik ez du sekula lortu herrialde batek ere\nurtean, Euskadin emaileen tasa 51,3-koa izan da, pandemiak eragindako zailtasunak gorabehera, eta Euskadin urteko organo-ematearen batez besteko tasak 2000. urtetik milioi bat biztanleko 40 emaileren batez bestekoa gainditzen du; halakorik ez du sekula lortu herrialde batek ere. Gotzone Sagardui Osasuneko Sailburuaren iritziz datu horiek oso positiboak dira; izan ere, munduko gainerako herrialdeetan erregistratutakoen gainetik daude, eta, hala, Euskadin abangoardian dago organo-ematean nazioarte-mailan.\nSailburuak eskerrak eman dizkie osasun-eremuko profesionalei eta programa hau sustatzen duten osasun-eremuaz bestelako profesionalei (epaileak, mediku-forentseak, organoak garraiatzeko taldeak, epaitegietako langile laguntzaileak, aireportuetakoak, SOS-DEIAK, Ertzaintza…); haiek gabe, emaitza horiek lortzea ezinezkoa izango zatekeen. Argi dago Euskadiko gizarteak eta, bereziki, emaileen familiek esker ona merezi dutela; izan ere, datu horiek ez lirateke posible izango beren eskuzabaltasunik eta konpromisorik gabe. Sailburuak gaixoen elkarteak ere ekarri ditu gogora, sentsibilizazioaren eremuan egiten duten lanagatik; izan ere, funtsezkoa da, halaber, Euskadiko gizartearen elkartasun-kota altuak eta etengabeak ulertzeko.\nORGANO-EMATEEN BILAKAERA ETA PANDEMIARA EGOKITZEA\nAzken hamar urteotan, asistoliako emate-programak hasi eta sustatu dira (alegia, heriotza diagnostikatzen zaion pertsona batetik datozenean), eta 2020an guztizkoaren % 44 izan dira, Estatuko batez bestekoaren gainetik, bai eta emate-mota horretan aktiboenak diren herrialdeetako batez bestekoaren gainetik ere, besteak beste: Belgika (% 29,5) edo Erresuma Batua (% 39,8).\nNabarmentzekoa da, halaber, gero eta familia gehiagok dutela erantzun positiboa organo-emateen inguruan. Horrela, 80ko hamarkadaren erdialdean elkarrizketatutako 10 familiatik 7 organo-emateen alde zegoen eta, azken hamarkadan, ratio hori handitu egin da eta 10 familiatik 9 daude alde. Emaileen heriotzen % 50 istripu zerebrobaskularraren ondorio da eta % 15, garezur eta garuneko traumatismoaren ondorio (% 4 trafiko-istripuagatik).\nEra berean, milioi bat biztanleko 100 euskal pazientek baino gehiagok organo-transplante batera jo zuten iaz Euskadin edo Euskadirekin hitzarmena duten beste autonomia-erkidego batzuetan. Azken 10 urteotan, guztira 2.655 organo-transplante egin zaizkie euskal pazienteei (1.630 giltzurrunetakoak, 742 gibelekoak, 141 kardiakoak eta 142 biriketakoak), eta emaitzak Europan esperientzia gehien duten zentroetako emaitzen antzekoak edo hobeak izan dira. Azken hamarkadan, transplantea izan duten euskal pazienteen tasa, hala, urtean milioi bat biztanleko 110 baino gehiagokoa izan da.\nEhunen/zelulen transplantea eta donazioa direla eta, 2020. urtean ehunen 135 donazio egin direla kalkulatzen da. Ehuna –kornea, ehun osteotendinosoa, azala…– Transfusio eta Giza Ehunen Euskal Zentrora bidaltzen da (Galdakaon dago), hura prozesatu, babestu eta transplanterako banatzeko.\nModu berean, nabarmendu behar da aurten hezur-muineko 51 transplante egin direla Euskadiko Erreferentzia Zentroan (Donostia UO).\n2020an, programek pandemiak eragindako egoeretara egokitu behar izan dute eta, horretarako, emaile izateko hautagaietan eta hartzaile izateko hautagaietan COVID19 kasu posibleak ebaluatzeko eta baztertzeko neurriak hartu dira; hala, hartzaile izan daitezkeenei infekzioa ez transmititzea lortu nahi izan da.\nVitoria-Gasteiz, 2021eko urtarrilaren 8a\nPO_organo_ematea_2020.pdf 200 KB (application/pdf)


74. zk., 2019ko apirilaren 16a, asteartea\nPDF (227 KB - 2 orri.)\nAGINDUA, 2019ko martxoaren 21ekoa, Hezkuntzako sailburuarena, Donostiako udalerriko «Donostia» Musika Eskola Publikoari (Gipuzkoa) musika-espezialitateak gehitzeko baimena emateko dena.\nDonostiako udalerriko «Donostia» Musika Eskola Publikoak (Gipuzkoa) «Txalaparta», «Panderoa» eta «Alboka» musika-espezialitateak irakasteko egin duen baimen-eskaera aztertu da.\nArau hauek ikusi dira: 289/1992 Dekretua, urriaren 27koa, Euskal Autonomia Erkidegoan «Musika Eskola» direlako arautu gabeko berariazko musika-irakaskuntzarako ikastetxeak sortu eta jardunean jartzeko balio izango duten oinarrizko arauak ezartzen dituena (1993ko urtarrilaren 4ko EHAA), eta gai horretan aplikatu beharreko indarreko araudia. Horiek horrela, honako hau\n1. artikulua.– 2019-2020 ikasturtetik aurrera, «Txalaparta», «Panderoa» eta «Alboka» musika-espezialitateak irakasteko baimena ematen zaio ondoren zehazten den ikastetxeari:\nIzen generikoa: Musika Eskola Publikoa.\nIzen espezifikoa: «Donostia».\nTitularra: Donostiako Udala.\nHelbidea: Atotxako Zelaiaren Plaza, 3.\nIkastetxe horretan, irakaskuntza hauek emango dira:\n● Mailak: 1, 2, 3 eta 4.\n– Kantua: Bakarlaria eta Korala.\n– Instrumentu sinfonikoak: Biolina, Biola, Biolontxeloa, Zeharkako Txirula, Klarinetea, Oboea, Saxofoia, Tronpa, Tronpeta, Tronboia, Tuba, Bombardinoa, Fagot, Kontrabaxua, Perkusioa eta Moko-txirula.\n– Instrumentu eta dantza tradizionalak: Txistua,Trikitixa, Txalaparta, Panderoa, Alboka eta Euskal Dantzak.\n– Instrumentu polifonikoak: Pianoa, Eskusoinua eta Gitarra.\n– Bestelako joerak: Gitarra elektrikoa, Baxu elektrikoa, Teklatua eta Bateria.\n– Ikasketa osagarriak: «Gaur egungo harmonia», «Kantu eta instrumentu tailerra», «Moldaketa musikalak», «Entzunaldi aktiboa», «Helduentzako kultura musikala», «Musika egiteko hastapenak» eta «Proiektu musikalak».\n2. artikulua.– Indarrean dagoen araudia betetzera behartuta dago ikastetxea baimendutako irakaskuntzak emateko irakasleen titulazio akademikoari dagokionez. Bestela, bidezkoa litzateke emandako baimena baliogabetzea.\n3. artikulua.– Ikastetxeak Eraikuntzako Kode Teknikoa bete beharko du, martxoaren 17ko 314/2006 Errege Dekretuak onartua, bai eta indarreko legeriak ezartzen dituen higiene-, akustika-, bizigarritasun-, segurtasun- eta irisgarritasun-baldintzak ere. Ikastetxearen titularraren erantzukizuna izango da baldintza horiek betetzea.


Lanuzteekin jarraituko dute Aiala Vidrioko langileek, zuzendaritzaren eskaintza nahikoa ez dela iritzita - Laudio - Aiaraldea.eus\nTxabi Alvarado Bañares 2019-02-07 07:00\nGreba deialdien jarraipena erabatekoa izan da Aiala Vidrion. / Aiaraldea.eus\nBilera egin zuten atzo Aiala Vidrioko langileek Laudioko Kultur etxean, enpresako zuzendaritzak astelehenean eginiko proposamena baloratzeko. Beharginen gehiengoa eskaintzaren aurka azaldu da, nahikoa ez dela uste dutelako.\nGauzak hala, bi lanuzte egingo dituzte datozen egunetan. Ostegunean 22:00etan ekingo diote grebari, larunbateko 6:00ak arte. Igandetik asteartera egingo dute bigarren protesta, ordu-tarte berean.\nOrain arte bost greba egun egin dituzte Aiala Vidrioko langileek lan hitzarmenaren defentsan eta jarraipena erabatekoa izan da. Ekoizpena erabat gelditzea lortu dute grebalariek, bulegoetako bi kide baino ez baitira sartu fabrikara.\nErredakzioa 2019 urt 28 Laudio\nHirugarren greba eguna egin dute gaur Aiala Vidrioko langileek, lan hitzarmenaren alde. Aurreko egunetan bezala, ekoizpena erabat gelditzea lortu d...


Koronabirusak eragindako izurritea, Tabakaleraren programazioan – Gazteon KZ\n2020ak argi utzi zuen zientzia batzuek uste zutena baino askoz beharrezkoagoa dela. Ideia horrekin, Euskadiko Filmategiak, Donostia International Physics Centerrek (DIPC) eta Zinemaldiak hamar titulu aukeratu dituzte martxora arte Tabakaleran eta Bilboko Arte Ederren Museoan ikusi ahal izango den zinema eta zientzia zikloaren laugarren ediziorako.\nHorrela, osasunaren gaurkotasunak bi fikzioren bidez izango du bere keinua: Steven Soderberghen Contagio eta Robert Wisen La amenaza de Andrómeda; pandemia bati nola aurre egin aztertuko dute Itziar Perez Irazusta Donostialdea ESIko zuzendariak eta Fernando Cossio Kimika Bioorganikoan eta Modelizazio molekularrean aditua den ikertzaileak. “Zientziaren boterea zabaltzea inoiz baino gaurkotuagoa bihurtu da”, azaldu du gaur goizean Joxean Fernandez Filmategiko zuzendariak, zikloaren aurkezpenean, eta parte hartu dute Ricardo Diez Muiño DIPCko zuzendariak, Edurne Ormazabal Tabakalerako zuzendariak, Jose Luis Rebordinos Zinemaldiko zuzendariak eta Miguel Zugaza Bilboko Arte Ederren Museoko zuzendariak.\nIkertzaileei eta zientzialariei buruzko “kalitatezko biografiak bilatzea” izan da aurtengo hautaketaren ardatza, haien lana nabarmentzeko. Horrela, bihar bertan, Srinivasa Ramanujan matematikari indiarraren istorioa ezagutzeko aukera izango da El hombre que conocía el infinito filmean, eta ondoren etorriko dira Alan Turingen Biopic, Imitazio Jokoa, eta Madame Curie, Marjane Satrapiren azken filma, Nobel Sariaren irabazlearen inguruan.\nOhi bezala, zikloak ere ez die film klasikoei ukiturik egingo eta Los dientes del diablo, Gritos y susurros, Johnnyk bere fusila hartu zuen eta El milagro de Ana Sullivan izango dira ikusgai. Aparteko aipamena merezi du Frintz Langen 1929ko La mujer en la Luna filmak, Javier Pérez de Azpeitia piano-jotzaileari esker zuzeneko musika izango duena.\nHamar filmak Donostian (ostiraletan) eta Bilbon (larunbatetan) ikusi ahal izango dira, eta saio guztietan nazioarteko zientzialariak izango dira, film bakoitza aztertzeko. Etxeratze-aginduaren ondorioz, proiekzioek 18: 00etara aurreratu dute ohiko ordutegia, La mujer en la Luna izan ezik, 17: 00etan hasiko baita.\nFilm horietako batzuk otsailetik aurrera ikusi ahal izango dira Donibane Lohizuneko Le Select zineman.\n– Imitazio jokoa, Morten Tyldum: urtarrilak 22.\n– Los dientes del diablo, de Nicolas Ray: urtarrilak 28.\n– Gritos y susurros, de Ingmar Bergman: otsailak 4.\n– Contaminio, Steven Soderbergh: otsailak 11.\n– Johnnyk bere fusila hartu zuen, Dalton Trumbo: otsailak 19.\n– La mujer en la Luna, Frintz Lang: martxoak 5.\n– Madame Curie, de Marjane Satrapi: martxoak 12.\n– La amenaza de Andrómeda, de Robert Wise: martxoak 19.\n– El milagro de Ana Sullivan, de Arthur Penn: martxoak 25.\n← Maitasuna eta umorea, Ylenia Bagliettok eta Lander Otaolaren eskutik\nBoni, Barricadako ahotsa eta gitarra-jotzailea, hil da, 58 urte zituela →


III.KULTUR ASTEA: LANDER EGIA-ren hitzaldia\nUrtarrilak 21ean Samaniegoko LH6. maila eta Orixe-ko DBH 1. mailako ikasleek LANDER EGIA-ren eskutik hitzaldi interesgarria izan zuten: “Tolosatik Tokiora bizikletaz” “De Tolosa a Tokio en bici”\nLander Egia tolosarra munduari bira ematen ari zaio bizikletan. Grina 2006an egindako bidaia batean sortu zitzaion, baina horretarako behar den hizkuntza baliabidea ez zuela eta, 2007an lana utzi eta Inglaterrara joan zen ingelesa ikastera.\n2014ko martxoan abiatu zen Tolosatik Tokiorantz, Inglaterran egin zituen bertako lagunak bisitatzeko asmotan. Bidaian zehar jaso duen jendearen abegikortasuna eta eskuzabaltasuna azpimarratu du: batere ezagutu gabe etxera gonbidatu dute; jateko ezer gutxi edukita ere, apur hori elkarbanatzeko joera… Horrek jendearekiko harremanetarako erraztasuna eman dio, eta azpimarratu du Albaniako jendea, nekazari jende xumea, beti dagoela jendearekin hitz egiteko prest.\nOraingoz gehien atsegin izan zaion herrialdea Iran da. “Oso irudi txarra dugu Iranez, eta bertako jendea oso esker onekoa da” dio Landerrek, baita esan ere eskerrak eman zizkiotela Iran bisitatzeagatik.\nKultura asko ezagutu eta gauza asko ikasi ditu bukatu gabe duen bidaia honetan. Datorren astean ekingo dio berriro ere Tokiotik aurrera. Ondo joan Lander!


Aurreko asteko astelehenean piztu ziren protestak Katalunian, erreferendumaren harira epaitutako kargudunen aurkako ebazpena jakinarazi zuenean Espainiako Auzitegi Gorenak. Ordutik ez dute etenik izan mobilizazioek, eta milaka pertsonak hartu dituzte kaleak, gau zein egun. Nabarmenak dira protestek eta horien ondoriozko errepresio bortitzak utzi dituen emaitzak, zenbakitan: 600 zauritu baino gehiago, 200 atxilotu baino gehiago, eta gutxienez 25 espetxeratu, Ikasle Abertzaleek jakinarazi dutenez. Horrez gain, bost pertsona Espainiako Estatutik kanporatuak izateko arriskuan daude.\nAtzo argitaratu zuen Gazte Koordinadora Sozialistak Kataluniako auziari buruzko adierazpena, eta "langile batasuna" oinarri, "autoderminazioa" eta "Estatu Sozialista" aldarrikatu zituen Herrialde Katalanentzat. GKSko kideek azpimarratu zuten "proiektu politiko kontrajarriak" agerian geratu direla Katalunian; hain zuzen, "Kataluniako langileriaren proiektu politiko nazionala, eta enpresari eta politiko profesionalen nazioa".\nDatozen egunetan mobilizazioak izango dira Euskal Herriko zenbait ikastetxe, campus eta herritan, Gazte Koordinadora Sozialistak, Ikasle Abertzaleek zein eragile lokalek antolatuta. Hala, Espainiako Estatuaren "errepresioaren aurrean", "langile elkartasuna" adieraziko diete "borrokan direnei"; "atxilotuei, zaurituei, edota espetxeratuei" batik bat.\nKargudun preso politikoen aurkako epaiketaren ebazpenak eragindako protestei babesa adierazteko elkarretaratzeak burutu zituzten Ikasle Abertzaleek iragan astean ere. Solidaritat al carrer! Auzipetuentzat absoluzioa aldarrikatu zuten hainbat hezigunetako atarietan. Gaur ere elkarretaratzeak egin dituzte hainbat ikastetxetan; esaterako, Leitzan (Nafarroa), edota Lekeition (Bizkaia).\nHona hemen, momentuz, datozen egunetarako egin dituzten deialdiak, txokoz txoko:\nIruñea: bihar, 20:00etan Nabarrerian. Gazte Koordinadora Sozialistaren, Indar Gorriren eta Ikasle Abertzaleen deialdia.\nIruñea (NUP): bihar, 11:45ean Liburutegi plazan. Ikasle Abertzaleen deialdia.\nIturrama (Iruñerria): bihar, 10:45ean. Iruñerriko Ikasle Abertzaleen deialdia.\nAlaitz (Iruñerria): bihar, 11:00etan. Iruñerriko Ikasle Abertzaleen deialdia.\nBiurdana (Iruñerria): bihar, 11:00etan. Iruñerriko Ikasle Abertzaleen deialdia.\nBerriozar (Iruñerria): bihar, 11:15ean. Iruñerriko Ikasle Abertzaleen deialdia.\nAskatasuna (Iruñerria): bihar, 11:15ean. Iruñerriko Ikasle Abertzaleen deialdia.\nMendillorri (Iruñerria): bihar, 11:15ean. Iruñerriko Ikasle Abertzaleen deialdia.\nDonostia: larunbatean, 19:30ean bulebarrean. Gazte Koordinadora Sozialistaren deialdia.\nTolosa: larunbatean, 12:30ean Trianguloan. Gazte Koordinadora Sozialistaren eta Tolosako Gazte Asanbladaren deialdia.\nBergara: larunbatean, 20:30ean Ariznoa kalean. Gazte Koordinadora Sozialistaren eta Ikasle Abertzaleen deialdia.\nAzpeitia: ostegunean, 19:00etan Azpeitiko plazan. Gazte Koordinadora Sozialistaren, Ikasle Abertzaleen eta Azpeitiko Gaztetxearen deialdia.\nIbaeta (EHU): bihar, 13:00etan Aulariopean. Ikasle Abertzaleen deialdia.\nBergara, Aranzadi Ikastola: bihar, 10:35ean Telefonikan. Debagoienako Ikasle Abertzaleen deialdia.\nArrasate, Gaztelupe: bihar, 10:30ean bigarren pisuko patioan. Debagoienako Ikasle Abertzaleen deialdia.\nLaudio: ostiralean, 19:00etan Lamuza plazan. Gazte Koordinadora Sozialistaren eta Laudioko Gaztetxearen deialdia.\nLegutio: ostiralean, 19:00etan Legutioko plazan. Gazte Koordinadora Sozialistaren deialdia.\nGasteiz (EHU): bihar, 12:45ean Elurretan. Ikasle Abertzaleen deialdia.\nGernika: astelehenean, 12:30ean Auditorioko beheko eskaileratan. Gazte Koordina Sozialistaren eta Ikasle Abertzaleen deialdia.\nLeioa (EHU): bihar, 13:00etan liburutegi aurrean.\nBilbo (EHU): bihar, 12:30ean Sarriko fakultateko sarreran.


Donostia Zinemaldia :: Caín adolescente\nCaín adolescente / Adolescence of Cain (Kain nerabe)\nMenditik iritsi berriak, Juana eta bere seme Juan, Caracasko miseriaren gerrikoan finkatzen dira. Juan tailer batean hasiko da lanean. Gau batez, mozkortuta dagoela bere maitasuna aitortuko dio Carmeni, Matiasekin haren lankidearekin ibilitako neska, gero Matiasen seme bat espero duela jakingo delarik. Bien bitartean, Juanak Encarnacion beltzaren ezusteko bisita izango du, babesleku bila dabilen iheslariarena. Juan etxera itzultzean, Juana eta Encarnacion ohean saio bat egin dutela konturatu eta ama-semea haserretu egingo dira. Aldi berean, Carmen eta Juanen arteko maitasuna sendotuz doa, Carmenek Encarnacionengana oihuka joko duen neurriraino, sabelean daraman semea kendu diezaion.\nMeridan (Venezuela) jaio zen 1931n. Chalbaudek Caracasko Teatro Esperimentalean ikasi eta Lee Strasbergekin zuzendaritza ikastaro bat egin zuen New Yorkeko Actor's Studio ospetsuan. Venezuelako telebistan aritu zen lanean eta Televisora Nacional-eko zuzendari artistikoa izan zen. Zinean berak idatzitako Caín adolescente (1959) antzerki-lanean oinarrituz hasi zen. Bere karreran zehar, herriko jende xehearen bizipen eta beharrekiko kezka adierazi du. Halaber, ongi dagoena eta gaizki dagoenaren artean bereizteko zailtasuna, bere argudio kontraesankorren balioa tarteko.\nCarlota Ureta Zamorano, Berta Moncayo, Enrique Alzugaray, Rafael Briceño


Gaur iritsiko da ‘Ahoz aho’ Ordiziara. Noticias de Gipuzkoa\nGaur iritsiko da ‘Ahoz aho’ Ordiziara\nV. ipuinen ahozko narrazio lehiaketa ospatuko da arratsaldeko 19.00etan, D’elikatuz zentroan\n2017(e)ko martxoaren 11a, larunbata - 06:11etan eguneratua\nordizia- Gaur hasi eta datorren martxoaren 24 arte garatuko da Ordizian Ahoz aho jaialdia. Programazio horren barruan, V. Ipuinen Ahozko Narrazio lehiaketa antolatu dute eta sailkapena gaur bertan izango da, D’Elikatuz gunean arratsaldeko 19.00etan. Lehiaketan edonork parte har zezakeen eta sei artistak eman dute izena: Irati Goikoetxea (Beasain), Maider Alzelai (Arrasate), Amaia Pagola (Tolosa), Ekain Auzmendi (Ordizia), Ane Gebara (Gasteiz) eta Sebas Gutterdege (Zumarraga). Aurkezle lanetan Iñaki Carretero izango da.\nParte-hartzaile bakoitzaren narrazioak zortzi minutu iraungo du, gehienez ere. Epaimahaiaren erabakiaren eta publikoaren botoaren bidez, hiru narratzaile hautatuko dira Ahozkotasunaren Gala Handian parte hartzeko. Saio hori martxoaren 24an ospatuko da, Barrena jauregian. Bertan, hiru sailkatuek beren istorioak kontatuko dituzte berriro ere, Ahozkotasunaren Nazioarteko Jaialdia aurten osatuko duten gainerako izarrekin batera. Epaimahaiak eta Publikoaren botoak sailkapena erabakiko dute, eta 300 euroko saria emango zaio irabazleari, 200 eurokoa bigarrenari, eta 100 eurokoa hirugarrenari.\nAurtengo edizioak, baina, badu bestelako berritasun bat. Lehiaketarekin batera beste proposamen berezia entzuteko aukera izango dute inguratzen direnek: Ekaitz Goikoetxea beasaindarraren istorioak. Goikoetxeak 2015. urtean berak sortutako ipuin eta kantuak jendaurrean ezagutarazteko lehen pausoak eman zituen, eta eskola-umeei zuzendutako saioetan ez ezik, Donostia Kulturak antolatutako Bazen behin-Literaktum saioan eta Ordiziako Ahoz aho jaialdiko Narrazio Lehiaketako gala nagusian partaide izan da. Gainera, berriki irabazi du beasaindarrak Oihenart aforismoen lehiaketa. - M.A.


Irekia Eusko Jaurlaritza - Gobierno Vasco :: Enoturismoko Nazioarteko Biltzarreko zuzendariak Araba bisitatu du 2019ko egoitza berria xehetasunez ezagutzeko\nEnoturismoko Nazioarteko Biltzarreko…\n<img src="https://www.irekia.euskadi.eus/uploads/cover_photos/46568/original/Visita_Wine_Congress_Budapest.jpg" style="max-width:100%" alt="" />\nIWINETC, enoturismorako nazioarteko topaketarik garrantzitsuenetakoa, Gasteizen eta Arabako Errioxan izango da 2019ko martxoaren 10-17ko astean.\nAnthony Swift IWINETCeko zuzendaria aste honetan Euskal Autonomia Erkidegoan da, enoturismoko biltzarra hartuko duten espazioak ebaluatzeko bisita teknikoan.\nAnthony Swift IWINETCeko zuzendariak aste honetan bisita teknikoa egin du 2019ko martxoaren 10-17ko enoturismoko nazioarteko biltzarra hartuko duten espazioak baloratzeko. Iristean, harrera egin diote erakunde antolatzaileen arduradunek: Gasteizko alkate Gorka Urtaran; Arabako Foru Aldundiko Enplegu, Merkataritza eta Turismoaren Sustapeneko foru-diputatu Cristina González; eta Eusko Jaurlaritzako Turismo eta Ostalaritzako zuzendari Maider Etxebarria.\nGorka Urtaran alkateak antolatzaileei ongietorria egin eta hau azaldu die: “Prest gaude, herrialde askotako profesionalak hartzeko ez ezik, zenbait egunez ardoaren kulturarekin lotutako turismoaren erreferente izateko, hori baita gure herriaren harrotasunetako bat, baita gorantz ari den sektore turistikoa ere. Biltzarra egiteak onura handia dakar Gasteizentzat, Arabako Errioxako eskualdearentzat eta gure herrialdearentzat”.\nEnplegu, Merkataritza eta Turismoaren Sustapeneko foru-diputatu Cristina Gonzálezek hau adierazi du: “Lanean ari gara biltzar handi bat antolatzeko, Arabako Errioxa bikaintasunezko helmuga enoturistiko gisa finkatzeko eta enoturismoaren sustapenari bultzada handi bat emateko aukera hau baliatzeko. Ardoarekin lotutako kalitatezko gertakariak behar ditugu, eta biltzar hau, sektorearen barruan munduan dagoen garrantzitsuenetakoa, horixe da. Gainera, horrek berekin ekarriko du behe-denboraldian Gasteizera eta Arabara ehunka bisitari etortzea. Beraz, jarduera-motor bat izango da hotel, jatetxe, taberna eta bestelako enpresa turistikoentzat”.\nMaider Etxebarria Eusko Jaurlaritzako Turismoko zuzendariak poza azaldu du “halako biltzar bat Araban izateagatik, lagungarria izango baita Euskal Autonomia Erkidegoa eta, zehazki, Arabako Errioxa helmuga enologiko nabarienen artean posizionatzeko. IWINETC 2019 biltzarrak bultzada eta ezagutza ekarriko dizkio gure enogastronomiaren ospeari”.\nMariasun Sáenz de Samaniego Arabako Errioxako Ardoaren Ibilbideko presidenteak honako hau esan du IWINETC biltzarrari buruz: “Bultzada handia ekarriko dio garapen enoturistikoari eta dibertsifikazio ekonomikoari, eta kalitatezko turismoa sustatuko du. Horrek aukera emango du gure herrietan ekonomia pizteko eta, aldi berean, gure nortasunari eutsiz gure paisaia eta ondarea baliarazteko”.\nOrdezkari instituzionalek eskertu nahi izan dute 3 erakundeen eta Arabako Errioxako Ardoaren Ibilbidearen artean izandako koordinazioa nazioarteko biltzar hau gauzatzean eta antolatzean.\nApirilean baieztatu zen International Wine Tourism Conference, Exhibition & Workshop (IWINETC) biltzarraren XI. edizioaren egoitza Araba izango zela. Biltzar hori enoturismoaren arloan nazioarteko topaketa garrantzitsuenetakoa da. Harrezkero hasi da lanean 3 instituzioek osatutako talde teknikoa, Arabako Errioxako Ardoaren Ibilbidearen lankidetzaz, IWINETCen antolatzaileekin.\nLan-ildo horren barruan dago Anthony Swift-en bisita hau, IWINETC hartuko duten espazioak zuzenean ezagutzea helburu duena. Edizio hau honela banatuko da: txostenak aurkezteko 2 egun Gasteizen eta beste 2 egun eta erdi Arabako Errioxan workshop lana egiteko. Workshopean bilduko dira produktu enoturistikoen hornitzaileak eta bidaia-agentziak, baita enoturismoa merkaturatzen espezializatutako turoperadoreak ere.\nBiltzarrak, halaber, produktu enoturistikoen hornitzaileentzako erakusketa-eremu zabal bat izango du; elkarteez, turismo-bulegoez, ardoaren museoez eta upeltegiez gainera.\nBisita biltzarraren egoitza den Europa Jauregian hasi da. Bertan bildu dira alkatea, diputatua eta turismoko zuzendaria. Ondoren, ordezkaritza Gasteizko zenbait hoteletara joan da, baita eraztun berdera eta hornidura-azokara ere.\nSanta Katalinako lorategi botanikoa eta Gatz Harana ibili ondoren, ordezkaritza Arabako Errioxara joan da. Bertan, biltzarraren inguruko jarduerak egingo diren upelategiak eta hotelak bisitatu dituzte.\nVisita_Wine_Congress_Budape... 1 MB (jpg)\nCristina Gonzalez, Diputada de Fomento del Empleo, Comercio y Turismo de la Diputación Foral de Álava; Gorka Urtaran, Alcalde de Vitoria-Gasteiz


Garazi Zabaleta: “Irakasleen erronka handienetariko bat konpetentzia digitala garatzea eta ikasleak egungo gizartean heztea da” – UEU365\nueu365 | 2020-09-16\nUEU, Nafarroako Gobernuarekin elkarlanean, eskaintzen ari den ikastaroetako bat da “Hezkuntzarako bideo egokiak sortzen” izenekoa; Garazi Zabaleta Mendizabalek eta Txomin Bujanda Garatek gidatuko dutena. Zabaletak eman digu ikastaroaren nondik norakoen berri. Telekomunikazio ingeniaritzan graduatua da, ikus-entzunezko espezialitatean (NUP). Horretaz gain, webguneen programazio eta diseinuan masterduna (CEI) da eta Pedagogia ikasten ari da gaur egun UHUNen. Musikaria ere bada, Musika Konposizioan graduatua (Nafarroako Goi Mailako Musika Kontserbatorioa).\nZer pisu dute bideoek hezkuntzan?\nEgungo gizartean ikus-entzunezko ekoizpenek duten presentzia ukaezina da. Hezkuntzan ere, gero eta pisu gehiago dute. Bideoa baliabide garrantzitsua izan daiteke ikas-irakas-prozesuan. Hori dela eta, bideoen inguruan hausnartu eta ikastea proposatzen dugu.\nIrakasleek nolako bideoak prestatu beharko lituzkete ikasleentzat? Zer ezaugarri behar dituzte bideo horiek?\nIrakasleek ikasleen eskura jartzen dituzten baliabideen inguruan hausnarketa egin ohi dute. Baliabide hori zertarako, zein helbururekin erabiliko duten galdetzen diete haien buruei. Bideoekin gauza bera gertatzen da. Bideo horrek helburu pedagogiko bati erantzun behar dio; testuinguru jakin baterako balioko du eta hartatik eratorritako lan bat eskatuko du. Bideo-mota bakoitzak bere ezaugarriak ditu, baina, guk arlo teknikoa, didaktikoa eta estetikoa zaintzea, eta haiek helburu pedagogikoen zerbitzura jartzea proposatzen dugu.\nZenbateko eraginkortasuna du ikasleei bideo bidez edukiak azaltzeak?\nBideoek irakasleen azalpenak ordezka ditzakete, baita osatu zein aberastu ere. Aniztasunari erantzuteko baliagarriak dira, azalpen berbera behin eta berriz ikus-entzuteko aukera izanez, adibidez. Bideoen eraginkortasuna aldakorra izango da, testuinguruaren, ikus-entzulearen arreta mailaren eta bideoaren egokitasunaren arabera.\nZergatik da garrantzitsua irakasleek euren bideoak sortzea?\nEdukiak sortzeko jarrera baikorra azaltzea eta horretarako trebeziak lantzea irakaslearen konpetentzia digitalaren parte da. Bideoak ekoizterako garaian ere, helburuak pedagogikoa izan behar du. Irakasleak, ikas-irakas prozesua ikasle taldera egokitu behar duela kontuan hartuta, bideoek berezitasun hauei erantzun behar lieke.\nGaur egungo irakasleak ari dira konpetentzia digitalera egokitzen?\nIrakasleen erronka handienetariko bat hau da: konpetentzia digitala garatzea eta ikasleak egungo gizartean heztea. Egokitu behar izatearen eztabaida gaindituta dagoela uste dugu. Paradigma berri honek bere argiak eta itzalak dituen arren, argietan erreparatuz, eskura ditugun baliabide eta euskarriak probestu eta baliatzea jarrera kontua dela esango genuke.\nIkastaroak hainbat helburu ditu. Sortze prozesuak eragin ditzakeen beldurrei aurre egiteari eta sorkuntzarako eroso sentiaraziko gaituen klima ahalbidetzeari eman diogu garrantzia. Irakasleen gaitasun digitala garatzen laguntzea da xedea: haien egunerokotasunean, bai arlo profesionalean nahiz pertsonalean baliagarria izango zaien esperientzia izatea espero dugu.


Zinetika Videodance Festival BilbaoArten | BilbaoArte\n16 Urr 2019 - 17 Urr 2019 | Art House Zinema, Jarduerak, KBA, Kurtsoak, mintzaldiak eta mintegiak\n2019ko urriaren 16 eta 17an Zinetika Videodance Festival izango dugu BilbaoArten berriro filma eta filma laburren aukeraketa berri batekin. Zinetika mugimendua aurkezten du ikuspuntu zinematografikoatik, non gorputz eta kamera arteko harreman anitzak aztertzen diren.\n98′, 2018, Espainia\nUrriak 17, 11:00\n«DANTZA, plazatik pantaila handira» Marian Fernández Pascal eta Gari Otamendirekin\nDANTZA filmeko dantzari protagonisten eta filmaren ekoizlearen esperientzia pertsonaletik egindako hausnarketa; usadiozko dantza pantailara narratiba zinematografiko propio batekin eramateko eman beharreko urratsei buruzkoa. Marian Fernandez ekoizleak eta Gari Otamendi eta Amaia Irigoyen dantzariek, biek komunikazioaren eta ikus-entzunezkoen arloan prestatuek, filma ekoizteak sortu zizkien erronkei eta konplexutasunari buruzko hausnarketa eginen dute.\nUrriak 17, 19:00\n15′, 2018, Espainia Hitzek gezurra diote. Gorputzek, ez.\n4’45”, 2019, Espainia\nEspazio berean elkarrekin bizi diren 9 pertsona ospetsu. Bizikidetzaren egunerokotasunak eta bizikidetza horren zailtasunak beste zerbait bihur daitezke beste nolabait.\n1′, 2017, Erresuma Batua\nHartualdi bakarra da, non kamerak dantzariari jarraitzen dion eta dantzariak kamerari jarraitzen dion, eta biek zirkuluak marrazten duten memorien mahaiaren inguruan. Antzinako gramofonoak eta bere erritmo errepikakorrak ere beste mugimendu zikliko bat sortzen dute. Marra zuzenik existitzen al da?\n1’29”, 2018, Iran\nZerbait mirarizkoa dago zeruaren inguruan, ez du ezein gorputzik mugan. Zeru bera dago herrialde edo eskualde guztietan eta ez du inolako mugarik, eta Sohrab Sepehri-k esan zuen moduan, “nagoen tokian nagoela, izan behar duena izan dadila; zerua nirea da”.\n6’23”, 2019, Erresuma Batua\nNorth Yorkshire Moors-en ugaritasunarekin inspiratu ondoren, WECreate Productions erakundeak espazioa berriz ere esploratzeari ekin dio. “Wild-er-ness” guneko site specific-aren nahasketa bat da, hertsiki lotzen dena bideo-dantzarekin.\n3′, 2017, Txekiar Errepublika\nBehatzaile batek adimena argitzen eta baliabideak murrizten baditu denborarekin eta espazioarekin lan egiteko soilik, pixelazio-estasira iritsiko da, eta horrez gain, “olatua”-rekin bat egiten badu, bere egiteko erarekin erabat xurgatuta izango da. Paisaia txekiarraren pixilazioe ez-narraziozkoa.\n4′, 2019, Espainia\n“El infierno de los amantes cueles” Decameronen protagonistetako baten, Nastagio Degliren, historiatik abiatzen da; zehazki, Boticellik nola kontatu zuen haren taulak koadroa. Honek Rávenako gazte Nastagio degli Onestiren maitasun-gorabeherak kontatzen ditu. Gazteak ez du bere maitearen maitasunik jasotzen.\n5’45”, 2018, Estatu Batuak\nSalt Water filmak gertakari naturalen indarraren eta egonkortasuna izateko dugun premiaren eta gogoaren arteko kontrastea aztertzen du.\n15’32”, 2019 Frantzia\nFilm honek gurtza-adierazpen zehatz bat atzematen du: praktika eta emanaldi erritualak, masa-bozkario bat eta masa kontsumitzaile bat.\nHainbat galdera planteatzen ditu: bizi al ditzakegu, oraindik ere, esperientzia espiritualak, santutegi kontsumista berri hauetan? Esperientzia subertsibo propioa sortzen duten ikusleek masa osatzen duten gizabanakoen besteko arrakasta izaten al dute?\n2’50”, 2018, Frantzia\nFilm-dokumental laburra zuri-beltzean. Honen ardatz nagusia da kamera aurrean dauden hiru pertsonen esplorazio positiboa, adierazpen intimista baten bidez, gure inperfekzio fisikoen edo “munstroen” arteko erlazioa eta nola ikasi dugun haiekin bizitzen modu batera edo bestera.\n15′, 2018, Herbehereak\nHiru ahizpa desegindako etxe batean bizi dira. Elkarren menpe bizi dira eta elkarrekin daudelako bizirauten dute.\nBaina beren arteko maitasuna nahikoa sendoa al da ingurune ilun horiek gainditu ahal izateko?\nAurrekoaMoving Artists deialdia: Egoitza artistikoak Irakeko Kurdistanean\nHurrengoa«Gesto», Jenni Alvarado\n6 Api 2018 - 23 Api 2018\nHong Sang-soo. Un cuento de cine.\n27 Ira 2019 - 18 Urr 2019


Melodramari eskainitako zinema bizitza | Kultura | Berria\nMelodramari eskainitako zinema bizitza\nDonostiako 67. Zinemaldiak Roberto Gavaldon zinemagile mexikarrari eskainiko dio aurtengo atzera begirakoa\nRoberto Gavaldon, pelikula baten filmaketa lanetan. DONOSTIAKO ZINEMALDIA Tamaina handiagoan ikusi\nMexikoko zinemagile ezagunenetako eta arrakastatsuenetako bat izan arren, Roberto Gavaldonek (1909-1986) ez zuen zorte handirik izan bere herrialdeko kritikarekin. Zinema nazionalaren ardatz akademizistarekin lotzen zituzten haren filmak, eta kosta egin zitzaion muga hori gainditzea. Denborarekin, ordea, zenbait eragilek haren filmografia berreskuratzeko ahalegina egin dute, eta hori bera egingo du aurten Donostiako 67. Zinemaldiak. Irailaren 20tik 28ra atzera begirako zikloa eskainiko dio Gavaldoni, eta haren 25 bat film emango ditu. Espainiako Zinematekarekin elkarlanean antolatuko du zikloa, eta, horrekin batera, zinemagileari buruzko liburu monografiko bat ere argitaratuko du.\nGavaldon 1950eko eta 1960ko hamarkadetako Mexikoko zinema zuzendari garrantzitsuenetako bat izan zen. Estra, aktore, zuzendari laguntzaile eta gidoilari lanetan hasi zen zinemaren munduan. 1945ean zuzendu zuen lehen bakarkako lana: La barraca, Vicente Blasco Ibañez idazle espainiarraren izen bereko nobelaren egokitzapena. Espainiako gerraren ondoren Mexikora erbesteratu ziren Espainiako zenbait teknikari aritu ziren filmaren errealizazio taldean. Filmak arrakasta handia lortu zuen, eta irabazle nagusia izan zen Mexikon urte hartan bertan abian jarritako Ariel sarietan. Film onenaren sariaz gain, beste bederatzi eskuratu zituen.\nLehen film horretan bertan ezarri zuen bere estiloa Gavaldonek: soila, klasikoa eta errealista. Eta generoa ere marraztu zuen, melodrama izan baitzuen ibilbidearen ardatz nagusia. Horrek guztiak eta aukeratzen zituen istorioek aurrez aurre jarriko zuten, urte batzuk geroago, kritikari eta zuzendari gazteagoekin. Izan ere, haiek zalantzan jartzen zuten zinemagileak zinema nazionalerako zuen joera. Gavaldonekin batera, 50eko hamarkadan baziren zinema mota hori egiteko beharra nabarmentzen zuten zinemagile eta aktoreak —Dolores del Rio, Maria Felix, Gabriel Figueroa, Pedro Armendariz—. Aitzitik, zinemagile gazteagoek eta zenbait kritikarik ez zuten begi onez ikusten zinema mexikarraren joera hori, eta beste nortasun zeinu batzuk eskatzen zizkioten Mexikoko zinemari.\nUrteetan, bere herrialdeko zinemaren ordezkaria izan zen nazioarteko lehiaketa garrantzitsuenetan. Zenbait aldiz lehiatu zen Cannesen, Venezian eta Berlinen, eta, 1953an, Acuérdate de vivir lana aurkeztu zuen Donostiako Zinemaldiaren lehen aldian.\nMacario (1960) da haren filmik garrantzitsuenetako bat. Ben Travenen kontakizun bat du oinarri —John Hustonek ere idazle hori izan zuen inspirazio iturri The Treasure of the Sierra Madre filmean, eta Gavaldonek berak ere berriro egokitu zituen haren lanak Rosa blanca (1961) eta Días de otoño (1963) filmetan—, eta harekin Cannesko zinema jaialdian parte hartu zuen. Gainera, ingelesez besteko film onenaren Oscar sarietarako izendatutako lehen film mexikarra izan zen. Gavaldonek Mexikoko zinematografiako aktore oso ezagunekin egin zuen lan urte haietan: Maria Felix, Ignacio Lopez Tarso, Dolores del Rio, Arturo de Cordova, Pedro Armendariz, Libertad Lamarque...\nGehienbat melodrama landu bazuen ere, jorratu zuen bestelako generorik; esaterako, poliziakoa, musikala, fantasiazkoa eta drama, eta western-ranchero ziklo bat egin zuen Antonio Aguilar aktorearekin.\nHaren filmen artean, hauek azpimarratu behar dira: Macario, La otra (1946) —film horren remake bat egin zuten Hollywooden, Dead Ringer izenekoa (1964), Bette Davis aktoreare-kin—; La diosa arrodillada (1947), En la palma de tu mano (1951), La noche avanza (1952) —lan horretako protagonista euskal pilotako eskrupulurik gabeko txapeldun bat da—, El rebozo de soledad (1952); El niño y la niebla (1953); Camelia (1954), Sombra verde (1954), La escondida (1956), eta Miércoles de ceniza (1958). 1955. urtean, Disney etxeak Mexikon filmatutako bere ekoizpenetako bat zuzentzeko aukeratu zuen Gavaldon: The Littlest Outlaw.\n1960ko hamarkadaren hasieran, erabateko aldaketa izan zuen lantzen zituen gaietan, eta argiago agertu zen gai sozialen eta politikoen alde. Hala, Rosa blanca filmatu zuen, Mexikoko petrolioaren desjabetzeari buruz, baina debekatu egin zuten, eta 1972ra arte ez zen estreinatu.\nHorren ondoren, Gabriel Garcia Marquez eta Carlos Fuentes idazleekin batera lan egin zuen El gallo de oro (1964) filmaren gidoian: borroka oilar bati buruzko parabola bat, Juan Rulforen istorio batean oinarrituta.\n1970eko hamarkadaren lehen erdian, hiru film egin zituen Espainian: Don Quijote cabalga de nuevo (1973), Fernando Fernan Gomez eta Cantinflasekin; eta Amparo Rivelles protagonista den bi drama: La madrastra (1974) eta La playa vacía (1977). 1979ra arte aritu zen lanean. Urte hartan zuzendu zuen Cuando tejen las arañas, bere azken lana, neska nerabe baten sexualitate erreprimituari buruzko drama bat. Mexiko Hirian zendu zen, 1986an.


Soberan daudenak – Alternatiba\nEgun latzak bizi ditugu. Zaintza krisia inoiz baino agerizkoagoa den egunak dira hauek.\nMaite ditugunen galera, faltan ditugunekiko urruntasuna eta askatasun gabezia nabariak diren egunak. Hemen eta hango jendea, haien etxeetan –zorionezkoak, behintzat- giltzapetuta komunikabideek etengabe zabaltzen dituzten alertazko eta beldurrezko mezuei aditzen. Eta zurrunbilo mediatiko horretan, patriaren salbatzaileak: estatuaren segurtasun indarrak, haien 4×4 eta armekin hornituta, gure hiri eta herriak zeharkatuz –guztion ongizaterako, diote-. Isilpeko erakustaldi zoldatsu militarra, birus bati aurre egitearekin zerikusi gutxi duena. Izan ere, gizartearen inkontzientean nazionalismo espainiar belizista bat ezartzeko asmo argia duena.\nEz da berria. Historikoki Euskal Herria, izan eta oraindik ere, herri antimilitarista da. Mugimendu intsumisotik, estatuan izandako indartsuena, Alde Hemendik delakora, beti armarik, indarkeriarik eta militarismorik gabeko herri eredu baten alde mobilizatu gara. Orduan, zertara dator botere alarde polizial eta militar guzti hori? Gizarteak gobernu gehienek baino maila politiko altuagoa erakutsi du, pandemiari bakeaz, elkartasunaz eta antolakuntzaz erantzunez. Eta bitartean espainiar gobernuak, armada-gorputza aberria bateratua mantenduko duen eta gaizki deitutako “gerra” honetatik salbatuko gaituen osagai garrantzitsuena bezala saltzen digu etengabe. Ez gaude gerran eta ez gara soldaduak.\nEgun latzak bizi ditugu, eta horregatik, indarrak elkartu eta antolatzeko garaia da. Sistemaren krisia baliatu behar dugu kapitalismoaren paradigmaren aldaketa gauzatzeko eta bizitza erdigunean jarriko duen gizarte eredu baterantz abiatu ahal izateko. Pertsonak eta zaintza lanak gauza guztien erdian jarriko dituen eredua eraikitzeko. Militarismoak eta edozein armadak elkartasunaren, berdintasunaren eta tolerantziaren kontrako baloreak irudikatzen ditu. Horregatik, soberan daude.\nantimilitarismoa Azala Gizartea


Material “adimendun” honek leihoak zeharrargitzen edo gardentzen ditu, eta pertsianak ordezkatzea du helburu | Joerak • barrixe\nMaterial “adimendun” honek leihoak ...\nFilm kommutagarri honek argi transmisioa egokitu dezake gardena edo zeharrargia izateko, eta azken bertsioak hezetasunarekiko erresistentzia ere hobetzen du; edozein leihotan instalatu daiteke zuzenean, itsasgarri berezi batekin edo autoitsasgarri batekin. Gainera, HomeKit bezalako sistema domotikoekin ere konbinatu daiteke.\nHala, posible da argia egokitzea, argi ultramoreen emisioak blokeatzea, eta horrez gain, gure etxeari edo bulegoari pribatutasuna ematea beharrezkoa denean.Konponbide hauen eta HohoFilm produktuaren garatzaileek ziurtatzen dute soinuaren % 20 ere blokeatzen dela kristal arruntekin alderatuta, eta gainera, badaude kolore desberdinetako modeloak.\nMaterial hori 20x20 cm-ko azalerako eta 0,54 mm-ko lodierako zatietan saltzen da, eta linea elektrikoarekiko konexioak dauzka, leihoa gardentzeko edo zeharrargitzeko efektua aktibatu eta desaktibatzeko.


Hiriko erlauntzak: Erleei errazago jartzeko 5 diseinu | Consumer\nBurbuila-erlauntzek edo Bea edo Maya deiek zabalketetan eta lorategietan hiri-erlezaintza praktikatzen laguntzen dute\nEgilea: Eva San Martín 2018-ko azaroak 23\nIrudia: Nikolas Boullosa\nEzti urbanita eta erlauntzak zabaltzan. Hiri-erlezaintza, dagoeneko burrunbakoa, Erresuma Batuko eta Estatu Batuetako hirietako eraikin eta lorategiak dira; joera hori, mantso bada ere, Espainian ere hazten ari da. Nekazaritza Ministerioak 2,9 milioi erlauntza inguru biltzen ditu gure herrialdean, horietako asko hirietan, zehazki, duela hamarkada bat baino milioi bat gehiago. Hiri-erlezaintzari esker, bertako erleen populazioak babesten dira, eta horrek esan nahi du urtean% 10eko beherakada jasaten dutela. Izan ere, aurreikuspen ezkorrenen arabera, Europan ekoitzitako eztia 20 urtean desager liteke. Nola egin? Bost diseinu horiekin.\nErlauntzak onuragarriak dira hiriko ingurumenarentzat. Izan ere, Erleen Lagunak Fundazioak bermatzen du erleen polinizazio-lana, eta era seguruan ekiten die erlezaintzan hasi nahi dutenei.\nErlaitzak salbatzeko hiriko erlauntzak\nErleak ezinbestekoak dira gure ekosistementzat, eta landaretzaren polinizatze-lanak izadiarekiko harremanetan giltzarri bihurtzen ditu. Baina hiri-erlezaintzak ez ditu bakarrik ingurugiroaz edo elikadura iraunkorraz kezkatzen direnak erakartzen. Diseinatzaileek ere joera horren berri ematen dute, eta erlauntzak sortzen dituzte errazago jartzeko: zuri eta erleei.\nBurbuila-erlauntza Milango Diseinu-Astean aurkeztu zen, eta irtenbide erraza, segurua eta iraunkorra da hiriko erleak hazteko. Ada Bisziok eta NicolòDonna diseinatzaile industrialen sorkuntza hori erleek munduan bizi duten egoera dramatikoa ezagutu ondoren hasi zen.\nIntsektuek berek eraikitako erlauntz naturalen funtzionamendua errespetatzen du, eta erle erreginarentzako eta eztia uzteko espazioetarako egonaldiak ere baditu. Baina, gainera, estaldura bikoitz batek erleak babesten ditu hiriko muturreko tenperaturen aurrean, eta egitura plastiko birziklagarriz egina dago, eztia erraz biltzen duena.\n2. Erlauntzak irribarre egiten du\nBearen erlauntzak hiriko erlauntza izatea jarduera dibertigarria eta lasaigarria izateaz gain, oso garrantzitsua ere badaestilosa. Diseinu organikoa, egurrez estalia, irribarre bat simulatzen saiatzen da erlezain berriak erakartzeko asmoz.\n3. Maya erlearen erlauntza\nErlauntza hau munduko erle ezagunena izango denaren omenez omenduko da: Maya 1975eko marrazki biziduna da, Waldemar Bonsels alemanaren liburu batean oinarritua.\nBaina Mayaren mundua asko aldatu da ordutik. Besteak beste, teknifikatu egin da. Horregatik, ez da harritzekoa erlauntza horrek zehaztasun handiko teknologia izatea, eztarria noiz bildu behar den edo panelak aldatzeko unea noiz jaso behar den esateko.\nBeste abantaila bat da zuhaitzaren hormari edo enborrari ainguratzea, eta, beraz, hobeto integratzen da lorategian, halakorik izanez gero.\nFrancesco Faccinc diseinatzaile italiarrak mikro-arkitektura proiektu bat sortu du intsektu garrantzitsu horientzat. Egurrezko erlauntz horren ereduak erleek eztia ekoizteko behar dituzten baldintza naturalak eta erlezaina ugaltzen ditu. Gainera, intsektuak eguraldi txarretik babesten ditu, eta aireztatze-sistema bat du, barnean tenperatura eta aireztapen egokiak izateko. Hiriko parke eta lorategietan instalatzeko pentsatuta dago.\n5. Erlauntza low cost\nIvan Brown diseinatzaile hegoafrikarrak kostu baxuak sendotzearekin aukeratu ditu. Eta horiek dira low cost filosofia eta irauteko sortu den asmoa konbinatzen dituen zementuzko erlauntza honetan elkartzen diren bi maximoak.\nModelo hau hasiberriek erabiltzeko pentsatuta dago, baina landa-etxeetan leku bat aurkitu nahi du. Diseinurako, baserritar askoren laguntzarekin dokumentatu zen Brown, elkarrizketatu zituen hainbat baserritarren laguntzarekin (lapurretak eta izurriteak, besteak beste) eta Beegin erlauntzak murriztu nahi dituenak.\nNon ikasi erlezaintza?\nErleen Lagunak Fundazioak informazioa eskaintzen du hiri-erlezaintzan hasteko, baita Espainia osoko erlezainen elkarteen direktorioa ere.\nEl Proyecto de Barrio proiektuak erleen hazkuntza sustatzen du hirian, eta hiriko kolguneei erlauntzak egiteko tailer eta ekitaldiekin laguntzen die.\nEspainiako Erlezainen Elkarteaz gain, antzeko elkarteak daude autonomia-erkidego askotan.\nbiodibertsitatea erleak hiriak miel-eu


Urola Kostako HitzaAzkoitia Archives - Page 410 of 413 - Urola Kostako Hitza | Page 410\nHilaren 19an 31 urte beteko dira GALek Ramon Oñederra 'Kattu' azkoitiarra hil zuela\nNork: Azkoitiko Hitza\t- Abe 11, 2014\nXVIII. Erakusleiho Lehiaketa antolatu dute Azkoitian\nNork: Azkoitiko Hitza\t- Abe 10, 2014\nAzkoitiko Udaleko Merkataritza Sailak eta Herrixen Merkatari Elkarteak elkalanean andolatu dute Azkoitiko saltokiei zuzendutako lehiaketa, Gabonak bultzatzeko asmoz. Merkatariak dagoeneko hasi daitezke erakusleihoak apaintzen, eta urtarrilaren 6an amaituko da horretarako epea. Lehiaketan parte hartu nahi dutenek...\nIkasleek euskaraz jantzi dute Azkoitia\nNork: Azkoitiko Hitza\t- Abe 3, 2014\nTrikiti doinuak Azkoitian, Tomas Zubizarreta 'Zendoia'-ren omenez\nNork: Nerea Uranga\t- Abe 3, 2014\nBidezko merkataritzaren denda zabaldu dute Azkoitian\nNork: Ane Olaizola\t- Abe 1, 2014\nAzkoitiko Misio Pastoraltzak bidezko merkataritzaren denda zabaldu du beste urte batez, Azkoitiko Torre Zuri erakustokian. Herrialde pobreen garapenean laguntzeko, han ekoiztutako produktu ugari salduko dituzte, bitartekaririk gabe. Besteak beste, elikagaiak eta apaingarriak dituzte salgai. Gaur zabaldu...\nExpochess Xakearen Nazioarteko Topaketak Azkoitian\nTomas Zubizarreta 'Zendoia' omendu dute Azkoitian\nNork: Nerea Uranga\t- Aza 30, 2014\nTrikitiaren munduak eta Azkoitiko herriak Tomas Zubizarreta Zendoia soinujolea omendu dute gaur Azkoitian. Era berean, Zendoia, pozaren mezularia liburua eta diskoa (32 piezarekin) aurkeztu dituzte. 84 urte bete dituen egunean egin diote omenaldia Martirieta auzoko trikitilariari,...\nIrudietan: Azkoitian San Andres Eguna\nAzkoitian San Andres Eguna ari dira ospatzen gaur. Eguerdi artean euria egin du, baina hala ere jendea kalera atera da, herriko plaza jendez gainezka egon da herri kiroletako saioa ikusten: aizkoran Olasagastik eta Azurmendik jardun dute...\nExpochess, xakearen festa Azkoitian\nNork: Nerea Uranga\t- Aza 29, 2014\nOstegunetik Expochess Xakearen Nazioarteko Topaketak egiten ari dira, Azkoitian Xakeko Euskal Herriko Selekzioa omendu eta aldarrikatzeko. Euskal Herriko Selekzioaz gainera Eskoziako Selekzioa ari dira parte hartzen, besteak beste. Gaur goizean jokatu dituzte aurreneko partidak, eta arratsaldean...\nBidezko merkataritzaren denda zabalduko dute astelehenean, Azkoitian\nNork: Ane Olaizola\t- Aza 27, 2014\nBeste urte batez Azkoitiko Misio Pastoraltzak zabalduko du saltokia, Azkoitiko Torre Zuri erakustokian. Herrialde pobreen garapenean laguntzeko, han ekoiztutako produktu ugari salduko dituzte, bitartekaririk gabe. Abenduaren 2tik 13ra bitartean egongo da zabalik bidezko merkataritzaren denda....\n« Aurrekoa 1 … 408 409 410 411 412 413 Hurrengoa »


Dena politikaren menpe? | Aberriberri bloga\nPosteado por: aberriberri | noviembre 24, 2017\nDena politikaren menpe?\nIndarkeriaren menpekoa ez litzatekeen elkarbizitza sanoa nahi dugula diogu. Ba, jabetu gaitezen ETAren ekintzak amaitu zirenetik bizi dugun aldartea baino hobeagorik ez dugula sekula izan, eta izango al dugu inoiz? Urteetan zabaldutako izuak arrasto sakonak utzi ditu gure auzo eta herrietan. Ahantzi ezinezkoak. Kalean, txolartean edo lanean, oraindik mesfidati agertzen gara, jende jakin baten aurrean. Lan franko egin beharko dugu urteetan eragindako ankerkeriak elkarbizitzan utzitako miseria eta zauriak leuntzeko, askorentzat sendagarririk ez baita izango.\nAitor dezagun, lehenengo eta behin, etorkizunari begirako bizikidetza berriak zoladura etiko irmoa behar duela. Elkarrekin bizi garen guztiok partekatu behar duguna. Bizikide izan nahi dugun giza-bakoitzaren bizia eta biziera duina segurtatzeko baliagarria beharko lukeen oinarria izan behar dena. Segurtasun horrek, ezinbesteko duen irmotasunaz gainera, iraungarria behar du izan. Beraz, politikari bakarrik ezin zaio eginkizun hori egotzi. Politika, izaeraz, eremu igarokorra da, alderdien arteko lehia taktizistaren menpe baitago. Horrexegatik, bizikidetzaren funtsa diren giza-balioak ezin ditugu axolagabe utzi politika gorabeheratsuaren azpian. Aitzitik, giza-balioak biltzen dituen etikak mugatu egin beharko luke politikaren ekite-esparrua.\nZoru etikoa deitu ohi zaio bizikidetzaren oinarriari. Ezinbestekoa den oinarria, gaurtik aurrerako elkarbizitza normaldu nahi badugu, behinik behin. Etxea ezin daiteke teilatutik eraiki, aurrenik zoru sendoa behar du. Horretarako, ondo letorkiguke elkarrenganako fidagarritasun etikoa sortzea. Baina, urteetako kalte zuzengabea sortu dutenen autokritika etikorik gabe ez dugu lortuko konfiantza hori.\n« Hezkuntzaren inguruan\nLecciones del Proces(III): Geopolítica del Proces »\nEpe luzerako elkarbizitza amesten ba dugu, beharrezkoa da gauzak etikaren ikuspegitik planteatzea, bi gauza diferente dira etika eta politika Jakina, etikaren barnean ere iritzi politikoak eman beharra dago, eta zilegi da.\nElkarren aurka jarduteko joera ez da berria Euskal Herrian. Elkarbizitzak ez du esan nahi berdin pentsatu behar dugunik, diferentzia onartu egin behar dugula baizik. Ezberdinen artean osatu behar dugu etorkizunerako bidea. Elkarren aurka jarduteko grina hori, ezberdina ezabatzeko nahia, “kontrolatu” nahi badugu zoru etiko bat finkatzera jo beharko dugu, denok onar ditzakegun oinarri minimo batzuk ipiniaz.\nBy: Larburu on noviembre 24, 2017\nEne iritziz,gaur eguneko bizikera,politikak menderatzen du.Mundu horretan egunoro ikusten ditugu,jokalariak,politikoak alegia,gehienbat,bakoitzaren alderdia gizentzeko ahaleginetan dabiltzala,nahiz eta beren ezpainetan herriarengaitik dabiltzala mila aldiz aldarrikatu.Beren ideologia,agindu nahia, poltsikoa eta lan postua gordetzeagaitik,kapaz dira,gezurrak eta engainuak erabiltzeko.\nPertsona askeak eta sinesgarriak, hitz batetan,hautatzen ez ditugun bitartean,ez dago zer egiterik.Bizitza,ez da ez ezkerra,ez ezkubia ez erdikoa.Bizitza errespetua da,heziketa da, interes propiorik gabeko langintza bate ere.\nBadira gure euskalherri hontan, horrela jardun diranak.\nBy: Alikuando on noviembre 24, 2017\n“Politika, izaeraz, eremu igarokorra da, alderdien arteko lehia taktizistaren menpe baitago. Horrexegatik, bizikidetzaren funtsa diren giza-balioak ezin ditugu axolagabe utzi politika gorabeheratsuaren azpian”\nAdos, giza eskubideak edozein helburu politiko aurretik egon behar dute, hori lehentasun oinarrizko eta behinena izan behar du. Eta oinarrizko eskubide horien artean, bizitzeko eskubidea da lehena, hori da abiapuntua, horren gainean eraikitzen ba dira gainerako giza eskubideak, banakoak zein taldekoak.\nBy: Kung fun ditsen on noviembre 25, 2017


Gaiak: Gurea da munduaren erdia - Euskonews\nKazetaria, Pikara Magazine aldizkariaren zuzendaria eta Mari Kazetari blogaren egilea\nMartxoak 8ko (Emakumeen Nazioarteko Eguna) manifestazioaren bukaeran neska talde xelebre batek rap anarkofeminista moduko bat abestu zuen. Errepikan “gurea da munduaren erdia” oihukatzen zuten. Hain agerikoa den esaldi hori ez da tuntuna, oraindik ere gogoraraztea beharrezkoa dugu.\nBada, gero eta argiago daukat feministok genero berdintasunari lotutako gaiak hasieratik azaldu behar ditugula. Komunikabideetan “genero indarkeria” kontzeptua erabiltzen da, bere esanahia ulertu gabe. Indarkeria sexista estrukturala dela ez da azaltzen, bere iturria emakume eta gizonen artean oraindik ere esparru guztietan dagoen berdintasun ezan bilatu behar dugula. Ordez, “lakra” hitza erabiltzen da, zerutik erori zaigun gaitz bat balitz bezala. Jendeak uste du egun berdintasuna lortuta dagoela, eta indarkeria sexista oraindik konpontzeke dagoen arazo solte bat baino ez dela. Hainbat gizon zorok bere emakumeak jipoitzen edota erailtzen dituzte: hori da kontu guztia. Sexismoa gure baitan oso sakon errotuta dagoela onartzea baino ikuspuntu lasaigarriagoa da hori, duda gabe.\nEmakumeak gizateriaren erdia garela askotan ahazten da. Orain dela gutxi zientziaren inguruko kongresu bat egin da Bilbon, Amazings deiturikoa. Hizlari guztien artean emakume bakar bat, eta gainera gizon eta emakumeen arteko desberdintasun biologikoei buruz aritu zena. Virginia Woolf idazleak XX. mendearen hasieran esan zuen estralurtar batek Lurra komunikabideen bidez ezagutuko balu, gure planetan espezie bakarra dagoela pentsatuko zuela: gizonezkoa. Gaur egun egoera ez da asko hobetu: titularren %30ean baino ez gara agertzen emakumeak bataz beste. Froga egin ezazu: egunkari bat hartu eta zenbatu zenbat argazki eta titularretan agertzen den emakumezkoren bat.\nEmakumeok esparru publikoetan oraindik ere daukagun presentzia eskasak harritu beharko gintuzke; telebista jarri, Twitterrera konektatu edota edozein kongresutara joan eta paisaia beti ere maskulinoa dela ikusteak. Nahiz eta sare sozialak gizonek bezain beste erabili, blogari ospetsuenetako sailkapenetan ez da emakumerik agertzen. Internetek informazioa demokratizatzen zuela esan ziguten, baina emakumeak esparru horretan ere ikusezinak gara. Gogoratu Euskaltelen iragarki tamalgarria: “Los que viven en internet recomiendan Euskaltel”. Denak mutilak, neska frikirik ez balego bezala.\nGenero berdintasunari buruzko jardunaldi askotan gertatu izan da publikoaren gehiengoa femeninoa izatea, baina eztabaida tartea hasterakoan, lehenengo galdera edo hausnarketa gizon batek botatzea. Askok diskurtso dotorea daukate, bai, guztiz feminista. Emakumeekin hori komentatzen dudanean, askok onartzen dute jendaurrean hitz egiterako orduan lotsa eta beldurra sentitzen dutela, ondo hitz egiten ez dutela uste dutela. Antza, feminismoari buruz aritzeko ere gizonek hobeto egiten dutela uste dugu. Gizon askok gure jabekuntza prozesuaren alde egiten dute, baina zaila da emakumeok denbora eta espazioaren erdiaren jabe bihurtzea gizonezkoek etengabe euren erdia baino gehiago betetzen badute.\nGure borrokarekin bat egin nahi badute (eta bat egin beharko lukete, berdintasuna guztion onurarako da eta) diskurtso gutxiago eta hausnarketa isil gehiago egin beharko lukete. Imajina dezatela nola den kaletik bakarrik ibiltzerakoan beldurra sentitzea; lankideen begirada lizunak sentitzea; orgasmo bat inoiz bizi ez izatea (bai, hori oraindik ere gertatzen da); bigarren mailako hiritarrak bezala tratatuak izatea. Eta gero eguneroko bizitzan aldatu dezatela: etxean garbitu, ohean neskalagunaren plazerean erreparatu, asanbladan edo Gabon Gabeko afarian gutxiago hitz egin.\nHala ere, Diana J. Torres Pornoterrorismo liburuaren egileak gure gaitz guztien errua Estatuari edo patriarkatuari leporatzearen jarrera kritikatzen du. “Arazoa uste baino askoz gertuago dagoela ulertu behar dugu. Borrokatzen dugun hori gure barnean, gure gorputzaren baitan, parasito bat bezala, errotuta egon litekeela onartuz gero gauza gehiago lortuko ditugu, edo gutxienez, askatutako lurralde batetik borrokatu ahal izango dugu. Lehenengo pausua, gurea den leku batetan bizitzea da”. Bidegabekeria global anitzak salatu behar ditugu. Gizonei ulertarazi behar diegu euren pribilegioei uko egin behar dietela. Baina Dianarekin bat nator: ez dugu besteen jokabidea gauzak ez aldatzeko aitzakia bezala erabili behar. Gurea da munduaren erdia. Guk geuk, emakumeok, hori benetan sinesten ez badugu, inork ez du sinetsiko.


Uribarri Konpartsak 1.000 patata errazio banatuko ditu larunbatean Trauko kalean. Deia, Noticias de Bizkaia\nUribarri Konpartsak 1.000 patata errazio banatuko ditu larunbatean Trauko kalean\nKonpartsakideek lapiko erraldoi bat fabrikatu dute: 170 zentimetroko diametro, 50 zm-ko altuera eta 160 kiloko pisua ditu\nUribarriko konpartsakideek doan izango den banaketarako hedadura handiko lapiko bat fabrikatu dute\n1978an jaioa eta Bilboko Aste Nagusiaren aintzindarietakoa den Uribarri Konpartsak maiatzaren 19an 40 urteurrena ospatuko du egun osoan zehar izango den jardunaldi batekin. Besteak beste, errioxar erara prestatutako 1.000 patata errazioen banaketa eta Inaxio Perurena harri-jasotzailearen erakustaldia izango dira. Hain zuzen ere, Uribarriko konpartsakideek doan izango den banaketarako hedadura handiko lapiko bat fabrikatu dute.\nJueves, 17 de Mayo de 2018 - Actualizado a las 10:54h.\nBILBO. Bilboko Konpartsak Federakundearen kidea den Uribarri Konpartsak Aste Nagusiaren hasieratik bizirauten duten zortzi konpartsetako bat da eta Uribarri auzoko gizarte eta kultura sustatzea du helburu. 100 konpartsakidetik gora larunbat osoan Trauko kalean izango den ekitaldian lagunduko dute.\nJaialdi izugarria prestatu du konpartsak. Haur tailerrak, erromeria, lehiaketak, sariak edo txokolatada bat, besteak beste, antolatu dituzte konpartsakideek. Gainera, Trauko kalean ere, Inaxio Perurenak bere entrenamendua jarraituko du harriak altxatuz.\nUrteurrenaren jaialdian, konpartsak errioxar erara prestatutako 250 kilo patata eta 500 txorizo egingo ditu, hurbilduko direnen artean 1.000 errazio banatzeko asmoz. Horretarako, goizeko lehen ordutik, konpartsakideek lapiko handiaren prestaketa burutuko dute. Horretarako, Uribarriko konpartsakideek beraiek altzairu herdoilgaitzaz, 170 zentimetroko diametroa, 50 zentrimetroko altuera eta 160 kiloko pisua dituen lapikoa fabrikatu dute. Uribarri auzora atoi batekin eraman dute. “Uribarriko bilbainada hutsa da;urteurrenak merezi duelako eta auzo osoak parte hartzea ospakizunean nahi dugulako”, nabarmentzen du konpartsako arduraduna den Nagore Ziluagak.\nOspakizuna 11.00etan hasiko da haur tailerrekin. 12:00etan Inaxio Perurenaren erakustaldia izango da eta 13:00etan auzoan zehar tabernaz taberna txistupoteo egingo da. Gero, 13.30ean, doan, bazkariaren banaketa hasiko da. Arratsaldean, 16:30ean musa, tutea eta igela lehiaketak izango dira. 19.30tik aurrera, Basajaun taldeak musika jarriko du erromerian. Amaitzeko, 21.30ean, sariak banatuko dira.\nUribarri Konpartsak orain dela 40 urte Aste Nagusia abian jartzeko izan zuen espiritua mantentzen du. Izan ere, Bilboko lehen Aste Nagusiaren konpartsetako bat da. Gaur egun San Nikolas elizaren ondoan kokatutako txosna erreferentzia bat da konpartsen artean eta bere konpartsakideek hainbat ekintzatan parte hartzen dute urtean zehar, Bilbon zein Uribarri auzoan.


Dantzan aritu gara Iurretan, Udaberri kulturala programaren baitan — dantzan.eus\nHemen zaude: Hasiera › Komunitatea › Duguna - Iruñeko dantzariak › Dantzan aritu gara Iurretan, Udaberri kulturala programaren baitan\nMetaforazko zerumuga goibelean argi izpiak ikusten hastea iruditzen zaigun honetan, benetazko zeruak erabateko argitasuna oparitu digu joandako ekainaren 12an, Iurretako plaza zoragarrian egin dugun emanaldian. Beste arnasaldi bat egoera petral honetan. Udaberri kulturala izeneko programaren baitan aritu gara bertan, Iurretako dantzariek gonbidatuta.\nOñatiko apirileko emanaldian ere oñatiarrak berak, iurretarrak eta iruindarrok aritu ginen eta emanaldi horren 2.0 bertsioa izan da ekaineko hau. Ohiko aurkezpenen ondotik, Sanfermin aldapakoaren ezpata-dantzarekin sartu gara Iurretako plaza zoragarrian, duela bi urte ez bezala, zoluko arlauzak idor. Ezpata-dantza ikusle denei aurkeztu eta zubiak egin ditugu. Arrosa osatu eta Shanti Diazek bandera dantzatu du, goxoki. Iurretan banderak dantzatzeaz badakite zerbait eta Shantik bere lana bukatzean "elegante!!" entzun da publikotik. Ez da seinale txarra! Auritz Garzia, Irantzu Irigoien, Hasier Moreno eta Idoia Egozkue izan dira ezpata-txikiak eta haiena izan da belauntxingoa dantzatzeko ardura.\nArgazkia: Iurretako dantzariendako, Txebi Arriagak\nEhundutakoa desehundu eta luzapen gehiagorik gabe oñatiarrei libre utzi diegu plaza, haiek korpus eguneko dantza distirantak plazara ditzaten. Bata bestearen ondotik eman dituzte San Migel dantza, banakoa, launakoa, zortzikoa eta Oñatiko arku-dantza. Harrituta utzi gaituzte Oñatiko dantzariek haien erresistentzia, indar eta zorroztasunarekin.\nOñatiarren izerdiardialdiaren ondotik, gure bigarren parte-hartzea heldu da. Sanferminetako trokeo-dantzak eman ditugu. Ohikoak eta beste bat gehiago; makil-txikiekin dantzatu dugun Xenpelarrena, halako habanera edo manbo kutsua duena eta plazako ikusleak ere berehala dantzan jarri dituena haien aulki gainetan. Aspaldiko asmoa genuenari, apirileko eta maiatzeko errepiketan eman diogu forma, eta oraindik ere errodajea behar badu ere, uste dugu gure trokeo-dantzen familian ongi hartua izan dela.\nTrokeo-dantzak bukatu ditugunean, Iurretako dantzarien txanda izan da. Nesken soka-dantza atera dute plazara, Irati Areitio buru zutela. Maitane Totorikak egin ditu atzeskuaren lanak, Oñatz eta Dugunako beste launa dantzarirekin. Bakoitzak bere partea dantzatuta, gure taldeko Aritz Ibañez eta Oñatz dantza taldeko Maite Irizar atera dituzte gonbidatu gisa banako-zaharra eskaintzeko. Guztion arteko fandango eta arin-arin-arekin amaitu da dantza emanaldi ofiziala.\nIzan ere, ondotik gure txistulari eta gaiteroen saio inprobisatua izan baita eta han aritu gara, arin-arin eta fandangoan, pandemiarik ez zen garaietan bezala!\nEskerrak eman nahi dizkiegu Iurretako dantzariei emanaldi eder honetarako gurekin gogoratzeagatik eta Oñatikoei ere berdin, plaza gurekin partekatzeagatik! Ondokoa, Iruñean!\nTxebi Arriagaren argazki guztiak ikusteko, sakatu hemen: